Ir-Regolament tal-Kummissjoni (KEE) Nru 1324/2001
tad-29 ta' Ġunju 2001
li jemenda r-Regolament (KEE) Nru 1617/93 fir-rigward tal-konsultazzjonijiet dwar it-tariffi tal-passiġġieri u l-allokazzjonijiet ta' spazju fl-ajruporti
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 3976/87 ta' l-14 ta' Diċembru 1987 dwar l-applikazzjoni ta' l-Artikolu 85(3) tat-Trattat għall-ċerti kategoriji ta' akkordji u prattiċi miftiehma fis-settur tat-trasport bl-ajru [1], kif l-aħħar emendat permezz ta' l-Att ta' l-Adeżjoni ta' l-Awstrija, il-Finlandja u l-Isvezja, u b'mod partikolari l-Artikolu 2 tiegħu,
Wara li ppubblikat abbozz ta' dan ir-Regolament [2],
Wara li kkunsultat mal-Kumitat Konsultattiv dwar l-Akkordji u l-Pożizzjonijiet Dominanti fit-Trasport bl-Ajru,
Billi:
(1) Permezz tar-Regolament (KEE) Nru 1617/93 [3], kif l-aħħar emendat permezz tar-Regolament (KE) Nru 1083/1999 [4], il-Kummissjoni tat eżenzjoni ġenerali fuq, fost affarijiet oħra, il-konsultazzjonijiet fuq it-tariffi għat-trasport ta' passiġġieri u l-bagalji tagħhom fuq is-servizzi ta' l-ajru skedati u l-allokazzjoni ta' spazju fl-ajruporti u l-iskedar fl-ajruporti. Dak ir-Regolament huwa applikabbli sat-30 ta' Ġunju 2001.
(2) Il-Kummissjoni tat bidu għal konsultazzjoni dwar jekk l-eżenzjoni ġenerali għall-konsultazzjonijiet fuq it-tariffi tal-passiġġieri għandhiex tinżamm fil-forma attwali tagħha. Dik il-konsultazzjoni għandha titlesta sat-tmiem ta' l-2001. Wara dik il-konsultazzjoni, il-Kummissjoni tista' tagħmel proposti għal eżenzjoni ġenerali ġdida jew tibda proċedura individwali. L-eżenzjoni ġenerali attwali għall-konsultazzjonijiet fuq it-tariffi tal-passiġġieri għandha għalhekk tiġi estiża għal sena.
(3) Ir-raġunijiet prevalenti fl-1993 għall-għoti ta' eżenzjonji ġenerali għall-akkordji u l-prattiċi miftehma dwar l-allokazzjoni ta' spazju u l-iskedar tal-ħin għas-servizzi ta' l-ajru bejn l-ajruporti fil-Komunità għadhom sallum validi bis-sħiħ. Huwa għalhekk xieraq li l-eżenzjoni ġenerali tiġi estiża. Sabiex ikun possibli li din l-eżenzjoni ġenerali tiġi addattata meta l-emendi maħsuba għar-Regolament tal-Kunsill (KEE) Nru 95/93 tat-18 ta' Jannar 1993 fuq ir-regoli komuni għall-allokazzjoni ta' spazju fl-ajruporti tal-Komunità [5] huma adottati, dik l-estensjoni għandha tingħata għal tliet snin.
(4) Ir-Regolament (KEE) Nru 1617/93 għandu għalhekk jiġi emendat b'dan il-mod,
ADOTTAT DAN IR-REGOLAMENT:
L-Artikolu 1
Fl-Artikolu 7 tar-Regolament (KEE) Nru 1617/93, it-tieni paragrafu huwa sostitwit b'dan li ġej:
"Għandu japplika sat-30 ta' Ġunju 2002 safejn jirrigwarda l-eżenzjoni għall-konsultazzjonijiet dwar it-tariffi għat-trasport tal-passiġġieri bil-bagalji tagħhom u sat-30 ta' Ġunju 2004 safejn jirrigwarda l-eżenzjoni għall-allokazzjoni ta' spazju u l-iskedar tal-ħin fl-ajruporti."
L-Artikolu 2
Dan ir-Regolament għandu jidħol fis-seħħ fl-1 ta' Lulju 2001.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fid-29 ta' Ġunju 2001.